
Informatīvais ziņojums

Par valsts akciju sabiedrības “Latvijas dzelzceļš” fiskālo ietekmi uz vispārējās valdības budžeta bilanci  2027. – 2030. gadā

Ievads

Saskaņā ar likuma “Par valsts budžetu 2026. gadam un budžeta ietvaru 2026., 2027. un 2028.gadam” 17. pantu vispārējās valdības sektorā iekļautās valsts kapitālsabiedrības negatīvā ietekme uz vispārējās valdības budžeta bilanci 2027. un 2028. gadā drīkst pārsniegt 5 000 000 euro tad, ja ir saņemta Ministru kabineta (turpmāk – MK) piekrišana. 
Kapitāla daļu turētājs nodrošina šā nosacījuma izpildi un, ja nepieciešama MK piekrišana, līdz likumprojekta par valsts budžetu kārtējam gadam un vidēja termiņa budžeta ietvaru sagatavošanas grafikā noteiktajam termiņam attiecīgā ministrija iesniedz MK ziņojumu.
Informatīvais ziņojums “Par valsts akciju sabiedrības “Latvijas dzelzceļš” fiskālo ietekmi uz vispārējās valdības budžeta bilanci  2027. – 2030. gadā” izstrādāts un tiek virzīts izskatīšanai MK sēdē, lai izpildītu likuma “Par valsts budžetu 2026. gadam un budžeta ietvaru 2026., 2027. un 2028.gadam” 17. pantā ietvertā regulējuma prasības.

Pašreizējā situācija
Finanšu ministrijā 2026. gada 21. augustā tika iesniegta un 2026. gada 28. augustā parakstīta valsts akciju sabiedrības “Latvijas dzelzceļš” (turpmāk – LDz) anketa par kapitālsabiedrības ietekmi uz vispārējās valdības budžeta bilanci un parādu, kas satur informāciju par LDz saimniecisko un finanšu darbību, atspoguļojot kapitālsabiedrības faktisko un plānoto ietekmi uz vispārējās valdības budžeta bilanci 2025.-2030. gadam. Anketā par kapitālsabiedrības ietekmi uz vispārējās valdības budžeta bilanci un parādu ietvertā informācija tika precizēta 2026. gada 15. septembrī, precizējot LDz fiskālo ietekmi (turpmāk – anketa). 
2026. gada 15. septembrī precizētajā anketā (iesniegta ar TA lietu, atšķiras no 2026.gada 21.augustā Valsts kases sistēmā “ePārskati” iesniegtās anketas) norādītā informācija paredz, ka LDz fiskālā ietekme 2026. gadā ir 0,2 milj. euro (pozitīva ietekme), 2027. gadā -30,8 milj. euro (negatīvā ietekme), 2028. gadā -35,9 milj. euro (negatīvā ietekme), 2029. gadā -37,8 milj. euro (negatīva ietekme) un 2030. gadā -37,2 milj. euro (negatīva ietekme), attiecīgi negatīvās ietekmes palielinājums vairākkārtēji pārsniedz normatīvajā aktā noteikto un līdz ar to nepieciešams saņemt MK piekrišanu atbilstoši likuma “Par valsts budžetu 2026. gadam un budžeta ietvaru 2026., 2027. un 2028. gadam” 17. pantā ietvertā regulējuma prasībām attiecībā uz LDz fiskālās ietekmes pārsniegumu 2027. un 2028. gadā. 
Precizētie rādītāji nepārsniedz 2026. gada 21. augustā Finanšu ministrijai caur Valsts kases sistēmu iesniegtās prognozes, tomēr tie pārsniedz 2025. gada 13. oktobrī MK sēdē apstiprinātos rādītājus 2026. – 2028. gadiem. Salīdzinot, 2026. gada 21. augustā ir attiecīgi pārskatīti izdevumi un plānotie kapitālieguldījumi, nodrošinot pēc iespējas mazāku negatīvo fiskālo ietekmi uz vispārējo valdības bilanci.
Salīdzinot ar 2025. gadā Finanšu ministrijai iesniegto un MK apstiprināto LDz fiskālo ietekmi 2026. gadā, LDz precizēja savu negatīvo fiskālo ietekmi vairāku gadu garumā, kā tas norādīts zemāk pievienotajā tabulā.


Tabula nr.1
	Gads
	2026
	2027
	2028
	2029
	2030

	13.10.2025. Ministru kabinetā apstiprinātā (25-TA-1750) VAS “Latvijas dzelzceļš” ietekme uz vispārējās valdības budžeta bilanci, euro* (1)
	-17 582 070
	-17 714 612
	-25 409 733
	-27 311 596
	-

	Precizētā VAS “Latvijas dzelzceļš ietekme uz vispārējās valdības budžeta bilanci” (iesniegta ar šo TA lietu), euro (2)
	172 945
	-30 813 113
	-35 910 780
	-37 774 516
	-37 221 599

	Izmaiņas, euro (2) pret (1)
	17 755 015
	-13,098,501
	-10,501,047
	-10,462,920
	-9,910,002

	
	
	
	
	
	

	VAS “Latvijas dzelzceļš ietekme uz vispārējās valdības budžeta bilanci” (iesniegta 21.08.2026. Valsts kases sistēmā “ePārskati”), euro (3)
	172,945
	-38,430,260
	-50,234,284
	-47,117,520
	-46,216,102

	Izmaiņas, euro (2) pret (3)
	0
	7 617 147
	14 323 504
	9 343 004
	8 994 503



* Šajā rindā 2029. gada ietekme ir norādīta informatīviem nolūkiem, jo MK sēdes protokollēmums aptvēra periodu no 2026. līdz 2028. gadam.

Galvenie faktori, kuru rezultātā mainījusies LDz negatīvā ietekme uz vispārējo valdības budžeta bilanci salīdzinot ar 2025.gada 13.oktobrī Ministru kabinetā apstiprināto ietekmi saistīti ar:
· 2026. gada precizēto ietekmi būtiski pozitīvi ietekmē LDz piešķirtais finanšu līdzsvars par 2025. gadu 24 497 677 euro apmērā, kas palielina ieņēmumus un samazina LDz negatīvo ietekmi uz vispārējās valdības budžeta bilanci. Pamatojoties uz likuma "Par valsts budžetu 2026.gadam un budžeta ietvaru 2026., 2027. un 2028.gadam" 72.pantu un Ministru kabineta 2026.gada 1.jūlija rīkojumu Nr.379 (prot. Nr.35 43.§) "Par apropriācijas pārdali” tika veikta apropriācijas pārdale 2026.gadā 24 497 677 euro apmērā no budžeta resora "74. Gadskārtējā valsts budžeta izpildes procesā pārdalāmais finansējums" programmas 23.00.00 "Valsts atbalsta programmas un citi valsts nozīmes pasākumi" uz Satiksmes ministrijas budžeta apakšprogrammu 31.04.00 "Finansējums dzelzceļa publiskai infrastruktūrai", lai nodrošinātu valsts publiskās lietošanas dzelzceļa infrastruktūras pārvaldītāja (valsts akciju sabiedrības "Latvijas dzelzceļš") finanšu līdzsvaru par 2025.gadu.
· Kopumā pārvadāto kravu apjomam ieviesto sankciju dēļ ir tendence pakāpeniski samazināties primāri uz ne EEZ kravu samazinājuma rēķina, kas ir ar būtiskāko īpatsvaru kravu pārvadājumu apjomos. 2026. gada 1. pusgadā bija novērojama apjomu samazināšanās tendences turpināšanās, kas nebūtiski koriģējās tikai ar sezonāla rakstura atsevišķiem palielinājumiem. Regulāra apjoma samazināšanās jau tika paredzēta sagatavojot 2026. gada budžetu ar kopējo ieņēmumu samazināšanās ietekmi 3-5 mlj. euro apmērā, kas ietekmē LDz negatīvo ietekmi, bet ir kompensējams apjoms ar optimizācijas pasākumiem un papildus ieņēmumu ģenerēšanu citos darbības virzienos.
· Tomēr papildus faktors, salīdzinot ar iepriekšējo gadu, ieņēmumu kritumam bija 2026.gada maijā Krievijas Federālā antimonopola dienesta pieņemtās izmaiņas dzelzceļa kravu pārvadājumu tarifos, kas no 2026. gada jūnija paredz būtisku tarifu paaugstinājumu eksporta un tranzīta kravām virzienā uz Latviju, Igauniju un Somiju. Šī lēmuma rezultātā paredzēts palielinājums tranzīta tarifam caur Krievijas dzelzceļa (turpmāk - RŽD) infrastruktūru 25% apjomā uz un no robežpārejām ar Latviju, Igauniju, Somiju un arī Baltkrieviju, ja krava tālāk tiek vesta uz Latviju vai Igauniju, kā arī ir divkāršoti RŽD iekšējie tarifi visu veidu Krievijas kravu eksporta pārvadājumiem virzienā uz Latviju, Igauniju un Somiju un arī Baltkrieviju, ja krava tālāk tiek vesta uz Latviju vai Igauniju. Kopējā no šī Krievijas Federācijas lēmuma izrietošā ekonomiskā ietekme veido ieņēmumu samazinājumu robežās no 10 milj. euro 2027. gadā, līdz 14 milj. euro 2029.gadā, salīdzinot ar 2025. gada 11. novembrī apstiprinātajā Indikatīvajā dzelzceļa infrastruktūras attīstības plānā 2025. – 2029. gadam paredzēto. Ieņēmumu samazinājums skar gan ieņēmumu kritumu no Dzelzceļa likumā 12.1 pirmajā daļā noteiktā minimālās piekļuves pakalpojumu kompleksa pakalpojumiem (turpmāk arī – infrastruktūras maksas vai infrastruktūras izmantošanas pakalpojumi), gan no citiem ar kravu pārvadājumiem saistītiem pakalpojumiem, gan arī ieņēmumu kritumu no meitas sabiedrībām (dividendes, citi pakalpojumi), kurus tieši vai netieši ietekmē kravu pārvadājumu apjomu samazinājums. Lai arī šos ieņēmumus ilgtermiņā vairāku gadu laikā paredzams aizstāt ar citiem ieņēmumiem (no būvniecības pakalpojumiem un nomas), tuvākajos piecos gados nav iespējams pilnībā kompensēt visu ieņēmumu kritumu, saglabājoties esošajiem apstākļiem.
Galvenie faktori, kuru rezultātā samazinājusies sākotnēji aplēstā un 2026.gada 21.augustā Valsts kases “ePārskati” sistēmā iesniegtā LDz negatīvā ietekme uz vispārējo valdības budžeta bilanci salīdzinot ar šobrīd ar TA iesniegto precizēto ietekmi:
· Kopā ar TA iesniegtajā precizētajā anketā ieņēmumu prognoze netika mainīta.
· Paralēli ar ieņēmumu samazinājumu, joprojām turpinās papildu izmaksu pārskatīšana, samazinot ikgadējās pamatdarbības izmaksas par vidēji 2,5 milj. euro laika periodā no 2027. līdz 2030. gadam. Izmaksu pārskatīšana ir rezultāts papildu procesu pārskatīšanas pasākumiem, kas tiek veikti LDz un kuri tiek vēl pastiprinātāk veikti pēc Krievijas Federācijas pieņemtā tarifu paaugstināšanas lēmuma. Iespējas samazināt izmaksas tikai uz procesu pārskatīšanas rēķina ir ierobežotas, nemazinot apkalpojamā dzelzceļa tīkla apjomu, neskatoties uz kravu apgrozījuma kritumu. Ja 2025. gadā salīdzinot ar 2024. gadu pamatdarbības izmaksas bija iespējams samazināt par 10,34 milj. euro, samazinot izmantoto resursu, kas tieši saistīti ar kravu pārvadājumu apkalpošanu, apjomu, tad tālākie samazinājumi iespējami ilgākā laika termiņā un turpinot pakāpeniski pārskatīt procesus. Tā 2026. gadā pārskatot procesus un pielietotās darbības tehnoloģijas, izmaksas samazinātas par vēl kopumā 2,9 milj. euro (skat. Tabulu nr.2). Straujus un ļoti būtiskus izmaksu samazinājumus iespējams veikt tikai būtiski samazinot publiski pieejamā dzelzceļa tīkla apjomu un faktiski slēdzot daļu no dzelzceļa tīkla posmiem pārvadājumiem.
· Papildus tika pārskatīta investīciju projektu programma, maksimāli atliekot investīciju projektu izpildi, kur tas iespējams, lai mazinātu negatīvo ietekmi uz fiskālo telpu. Investīciju programmas detalizētas pārskatīšanas rezultātā, rasts samazinājums vidēji 6,6milj. euro laika periodā no 2027. līdz 2030. gadam.
Tabula nr.2
VAS “Latvijas dzelzceļš” izmaksu samazinājums 2026. gada 6 mēnešos

	Nr.
	Izmaksu pozīcijas samazinājums
	2026.g.6 mēn/ 2025.g.6 mēn (euro)
	2026.g.6 mēn/ 2025.g.6 mēn    (%)

	1.
	Pamatdarbības  izmaksu samazinājums, tajā skaitā
	-2 925 551
	-4,8%

	2.
	Izmaksas, kas saistītas ar darba samaksu
	-1 799 443
	-5,8%

	3.
	Sociālās apdrošināšanas iemaksas
	-428 984
	-5,9%

	4.
	Materiālu izlietojums
	229 845
	23,2%

	5.
	Degviela, kurināmais 
	26 453
	1,9%

	6.
	Elektroenerģija
	1 540 816
	27,4%

	7.
	Pārējās izmaksas  
	-2 494 237
	-17,9%



Valsts finansējums ikgadējā valsts budžetā tiek piešķirts sekojošiem mērķiem valsts publiskās lietošanas dzelzceļa infrastruktūras pārvaldītāja un dzelzceļa infrastruktūras darbības nodrošināšanai, ievērojot Dzelzceļa likuma 9. panta ceturto daļu, 12. pantu un 12.1 panta pirmo un otro daļu: 
· valsts finansējums sabiedrisko dzelzceļa pasažieru pārvadājumu pasūtījuma nodrošināšanai, ko veic AS “Pasažieru vilciens” reģionālos starppilsētu nozīmes maršrutos pa dzelzceļu (2024. gada 28. novembrī noslēgts līgums starp AS “Pasažieru vilciens” un VSIA “Autotransporta direkcija” ar termiņu līdz 2032. gada 31.decembrim), izmantojamās valsts publiskās lietošanas dzelzceļa infrastruktūras uzturēšanas un atjaunošanas izmaksu segšanai un finanšu līdzsvaram;
· valsts publiskās lietošanas dzelzceļa infrastruktūras pārvaldītāja finanšu līdzsvaram.
Valsts publiskās lietošanas dzelzceļa infrastruktūras uzturēšanai un finansējuma nodrošināšanai 2025. gada 30. decembrī ar valsti Satiksmes ministrijas personā noslēgtā daudzgadu līgumā “Par VAS ”Latvijas dzelzceļš” pārvaldīšanā esošās publiskās lietošanas dzelzceļa infrastruktūras uzturēšanas un attīstības plānošanu un finansēšanu no 2025. gada līdz 2029. gadam” 3. punktā ir noteikts dzelzceļa infrastruktūras pārvaldītāja finanšu līdzsvara nodrošināšanas mehānisms. 
Finanšu līdzsvara maksājumi valsts publiskās lietošanas dzelzceļa infrastruktūras pārvaldītājam zaudējumu kompensēšanai, ņemot vērā faktiskos dzelzceļa infrastruktūras izdevumus un infrastruktūras pārvaldītāja būtisko funkciju veicēja AS ”LatRailNet” (turpmāk – LRN vai maksas noteicējs) apstiprināmās maksas ieņēmumus par Dzelzceļa likumā 12.1 pirmajā daļā noteiktā minimālās piekļuves pakalpojumu kompleksa pakalpojumiem, kuriem infrastruktūras maksu noteikšana tiek balstīta uz Dzelzceļa likumā un Eiropas Savienības (turpmāk – ES) normatīvos aktos apstiprinātām prasībām. Infrastruktūras maksas tiek apstiprinātas, pamatojoties uz Eiropas Parlamenta un Padomes 2012. gada 21. novembra Direktīvas 2012/34/ES, ar ko izveido vienotu Eiropas dzelzceļa telpu, kas transponēta Dzelzceļa likumā, un Eiropas Komisijas 2015. gada 12. jūnija Īstenošanas regulu (ES) 2015/909 par kārtību, kā aprēķināt izmaksas, kas tieši radušās, sniedzot vilcienu satiksmes pakalpojumus, kā arī Dzelzceļa likuma 9. panta ceturtajā daļā paredzēto valsts atbalsta mehānismu, ar kuru iespējams nodrošināt dzelzceļa infrastruktūras pārvaldītāja finanšu līdzsvaru. Lai arī Dzelzceļa likuma 9. panta ceturtā daļa atrunā valstij piekrītošās tiesības prasīt, lai valsts publiskās lietošanas dzelzceļa infrastruktūras pārvaldītājs līdzsvaro ieņēmumus un izdevumus bez valsts finansējuma, pamatojoties uz dažādo transporta veidu godīgu, nediskriminējošu konkurenci, kad dzelzceļa transports spēj konkurēt ar citiem transporta veidiem, kopš 2019. gada norisinājušies vairāki ārkārtēji apstākļi, kuru rezultātā nav bijis iespējams pilnībā īstenot šo prasību, jo īpaši salīdzinot konkurences nosacījumus autotransporta un dzelzceļa pārvadātājiem infrastruktūras izmantošanas maksājumos vai valsts budžeta (valsts un pašvaldību autoceļu) finansējumā, tādēļ sākot ar 2019. gadu valsts publiskās lietošanas dzelzceļa infrastruktūras pārvaldītājam veidojas ikgadējs infrastruktūras finansējuma deficīts. 
Dzelzceļa infrastruktūras maksas laika periodam pēc 2026. gada 1. janvāra tika apstiprinātas ar infrastruktūras pārvaldītāja būtisko funkciju veicēja AS ”LatRailNet” (turpmāk – LRN vai maksas noteicējs) 2025. gada 2. jūlija valdes lēmumu Nr. Nr. JALP-1.3./5-2025 (prot. Nr. JALP-1.2./27-2025). Atbilstoši LRN 2017. gada 30. jūnija noteikumu Nr. JALP-7.6/01-2017 “Maksas aprēķināšanas shēma” 57. punktam LRN ir paziņojis Satiksmes ministrijai, ka infrastruktūras maksas noteikšanas procesā nevar līdzsvarot plānotās publiskās lietošanas dzelzceļa infrastruktūras pārvaldītāja izmaksas ar ieņēmumiem no aprēķinātām infrastruktūras maksām. 
Nespēju līdzsvarot ieņēmumus un izdevumus izraisījuši vairāki faktori – ja 2019., 2020. un 2021. gadā šie faktori bija saistīti ar Krievijas kravu pārorientāciju uz Krievijas ostām un nepieciešamību LDz pielāgoties jaunajiem tirgus apstākļiem, tad kopš 2022. gada šos apstākļus vēl vairāk pastiprināja Krievijas karadarbības ierobežošanai īstenotās starptautiskās sankcijas.
Kopš 2020. gada LDz ir veikti mērķtiecīgi pasākumi izmaksu mazināšanai, kas ļāva neskatoties uz inflāciju un darba spēka izmaksu sadārdzināšanos gadu gaitā būtiski samazināt pamatdarbības izmaksas. Ilustrējot šo dinamiku un veiktos izmaksu samazināšanas pasākumus, vislabāk ir vērtēt rezultātu pirms nolietojuma un procentu maksājumiem, kurš liecina par mērķtiecīgu izmaksu mazināšanu gadu griezumā.
Tabula Nr.3
	
(tūkst. euro)
	2019
	2020
	2021
	2022
	2023
	2024
	2025

	Pamatdarbības ieņēmumi
	183 280
	134 022
	127 046
	128 799
	132 970
	129 088
	118 051

	Faktiskās pamatdarbības izmaksas
	166 420
	140 316
	127 054
	128 264
	147 869
	132 476
	121 497

	Rezultāts pirms nolietojuma, procentu maksājumiem un pārējiem ieņēmumiem (EBITDA)
	16 860
	-6 294
	-8
	535
	-14 899
	- 3 388
	- 3 446



Neskatoties uz iepriekš veiktiem būtiskiem pasākumiem izmaksu mazināšanai, kas nodrošināja 2022. gada sākuma pozitīvo rezultātu, 2022. gada ģeopolitiskie notikumi, to rezultātā pieņemtās starptautiskās sankcijas ir būtiski negatīvi ietekmējušas LDz rezultātu. 2023. gadā vērojamais izmaksu palielinājums bija saistīts ar nozīmīgu energoresursu cenu kāpumu. 
Sākot ar 2024. gadu pamatdarbības izmaksas turpina samazināties, kur, piemēram, 2025. gada pamatdarbības izmaksas salīdzinot ar 2024. gada pamatdarbības izmaksām ir samazinājušās par 10 979 tūkst. euro jeb 9%. Savukārt, ja salīdzina pamatdarbības izmaksas 2025. gadā ar 2019. gadu, samazinājums sastāda 44 923 tūkst. euro jeb 27%. Būtiski piebilst, ka LDz izmaksu samazinājums norisinājās laikā, kad makroekonomikā bija vērojama būtiska inflācija – tā, laika periodā no 2019. gada (bāzes gads) līdz 2025. gada beigām patēriņa cenu indekss palielinājās par 42% saskaņā ar Centrālās statistikas pārvaldes datiem. Līdz ar to secināms, ka ārējos cenu kāpuma apstākļos, LDz bija izdevies ne tikai nepalielināt, bet arī būtiski samazināt savus izdevumus.
Saglabājoties krītošiem dzelzceļa pārvadājumu darbības rādītājiem (kravu pārvadājumos) arī turpmākajos gados, dzelzceļa infrastruktūras darbības nodrošināšanai 2027. – 2030. gadam tiek plānots ikgadējs līdzekļu deficīts, kas radīs ikgadējus LDz zaudējumus uzņēmuma darbībā, tādēļ esošās dzelzceļa infrastruktūras funkcionalitātes saglabāšana tiešā veidā būs atkarīga no LDz finanšu rezultāta (zaudējumu) 2026.gadā – 37,7 milj. euro un 2027. gadā – 40,6 milj. euro kompensēšanas iespējām no valsts līdzekļiem, jo infrastruktūras pārvaldītāja neto apgrozījuma samazinājuma apstākļos no 122 055 tūkst. euro (2025. gadā) līdz 108 060 tūkst. euro (2026. gadā) pie nosacīti nemainīgām (fiksētām) darbības izmaksām ap 147 000 tūkst. euro, ikgadēji LDz cietīs zaudējumus, kā tas ilustrēts zemāk pievienotajā tabulā (norādīts 2025. gada fakts un 2026. līdz 2030. gada prognozes).
Tabula Nr.4
	
(euro)
	2025
	2026
	2027
	2028
	2029
	2030

	Neto apgrozījums un citi ieņēmumi (bez finanšu līdzsvara)
	122,054,750
	108,060,276
	105,911,407
	107,668,471
	112,537,488
	114,924,906

	Ražošanas, pārdošanas vai sniegto pakalpojumu izmaksas un citas izmaksas (bez vērtības samazinājuma)
	147,730,121
	145,729,000
	146,530,068
	147,499,000
	149,573,000
	149,629,000

	Peļņa vai zaudējumi pirms uzņēmumu ienākuma nodokļa (bez finanšu līdzsvara un bez vērtības samazinājuma)
	-25,675,371
	-37,668,724
	-40,618,661
	-39,830,529
	-37,035,512
	-34,704,094



Papildus nepieciešams atzīmēt, ka 2026. gada peļņas vai zaudējumu rezultātu par aptuveni 50 milj. euro varētu pasliktināt plānotais vērtības samazinājums LDz ieguldījumam meitas sabiedrībā SIA “LDZ Cargo”. Šim vērtības samazinājumam nebūs negatīva ietekme uz valsts fiskālo telpu un par to netiek prasīts finanšu līdzsvars, jo šis postenis attiecas uz grāmatvediskiem zaudējumiem, tomēr tas var papildus būtiski pasliktināt LDz finanšu rezultātus 2026. gadā.
LDz 2026. gadā tiek turpināti iepriekš iesāktie izdevumu optimizēšanas pasākumi, samazinot dzelzceļa infrastruktūras aktīvu uzturēšanas un pārvaldības izmaksas, kā arī pārskatot sniedzamo pakalpojumu cenas vai atsakoties no nerentablu pakalpojumu sniegšanas (apkalpes vietu, infrastruktūras izmantošanas, nekustamā īpašuma noma). Šo pasākumu rezultātā LDz nākamo periodu finanšu rezultāta prognozes liecina par nepieciešamā valsts finansējuma finanšu līdzsvara nodrošināšanai pakāpenisku samazināšanos. Tomēr kopējās LDz izmaksas nākamajos periodos saglabājas stabilas, ņemot vērā paredzamās papildus izmaksas Rīgas centrālās stacijas un lidostas “Rīga” stacijas plānotās uzturēšanas izmaksas sākot no 2027. gada (ap 2 milj. euro ik gadu).  
Fiskālo ietekmi 2025., 2026. un turpmākos gados palielinošie un samazinošie faktori, kas kopsummā arī turpmāk veidos negatīvu ietekmi uz valsts budžetu:
1. 2024. - 2025. gadā atsevišķu kravu pārvadājumu krituma rezultātā (tā piemēram, aizliegumi skāruši ogļu un naftas produktu, graudu produktu pārvadājumus) ir ievērojami samazinājušies kopējo kravu pārvadājumu pa dzelzceļu faktiskie un prognozētie apjomi, līdz ar to samazinājās par dzelzceļa infrastruktūras izmantošanu iekasējamās maksas prognozes. Tā, piemēram, 2024. gadā  tika pārvadāti 11,5 milj. tonnu, 2025. gadā pārvadājumu apjoms sastādīja  9,5 milj. tonnu, savukārt 2026. gada prognozes liecina par kravu pārvadājumu apjomu ap 6 milj. tonnu. 2026. gadam līdzvērtīgs apjoms sagaidāms arī nākamajos periodos, vēl vairāk samazinoties tranzīta kravām, taču nedaudz pieaugot ES iekšzemes pārvadājumiem.
1. Kravu krituma galvenie iemesli ir ES un ASV Ārvalstu aktīvu kontroles biroja (OFAC) sankcijas, ar kurām tiek ierobežotas aizvien jaunas preces un piegādātāji, tādējādi karadarbības apstākļos ietekmējot Krievijas ekonomiku, tomēr vienlaicīgi negatīvi ietekmējot LDz ieņēmumus no infrastruktūras izmantošanas kravu pārvadājumos. Vienlaikus tiek aktīvi attīstīti jauni ieņēmumu veidi, bet arī tie nespēj segt kopējo negatīvo finanšu ietekmi.
1. Tāpat kravu pārvadājumu būtisku papildus kritumu veicināja augstāk minētās 2026. gada maijā Krievijas Federālā antimonopola dienesta pieņemtās izmaiņas dzelzceļa kravu pārvadājumu tarifos.
1. Tā kā LDz izmaksas būtiskā to daļā ir fiksētas – virs 90 % izmaksu ir fiksētās, ieņēmumu samazinājums tiešā veidā nekavējoši nerezultējas izmaksu samazinājumā. Fiksēto izmaksu īpatsvars ir tik liels, jo neatkarīgi no pārvadājumu apjomiem, pie esošās sliežu infrastruktūras, to nepieciešams uzturēt darba kārtībā. 
1. Līdz ar negatīvām attīstības tendencēm LDz ir uzsācis un īsteno virkni izmaksu mazināšanas pasākumu, kas ietver gan kravas staciju darba procesu pārskatīšanu, gan globāli visu biznesa procesu pārskatīšanu. 
1. Tomēr LDz izmaksu samazināšanu ierobežojošie faktori ir saistīti ar sliežu ceļu uzturēšanas un drošības minimālajiem standartiem, kurus nepieciešams uzturēt, lai nodrošinātu valsts pasūtījumu pēc infrastruktūras pieejamības. Latvijas un visas ES transporta nozares politiku un tās būtiskākos mērķus nosakošie un izstrādē esošie dokumenti definē dzelzceļu kā sabiedriskā transporta mugurkaulu, nodrošinot integrētu un ilgtspējīgu transporta sistēmu, kas veicina pasažieru un kravu mobilitāti, tādējādi dzelzceļam jābūt gan pieejamam, gan drošam satiksmes dalībniekiem.
1. Būtisks faktors negatīvās ietekmes palielināšanā ir ikgadējie dzelzceļa ieguldījumi investīcijās, kuru mērķis ir sekmēt pasažieru pārvietošanās komfortu, izbūvējot paaugstinātus peronus un palielinot pasažieru vilcienu kustības ātrumus. Sīkāka plānoto ieguldījumu detalizācija sniegta zemāk.
Pēc 2020. un 2021. gadā piedzīvotā pasažieru skaita sarukuma, 2025. gadā pasažieru pārvadājumos, tāpat kā 2024. gadā, bija vērojamas pozitīvas tendences – pasažieru skaits otro gadu pēc kārtas pārsniedza pirmspandēmijas līmeni, apliecinot dzelzceļa nozīmi pasažieru pārvadājumu nodrošināšanā. 2025. gadā pa dzelzceļu kopumā pārvadāti 21,3 milj. pasažieru, kas ir par 9,7 % vairāk nekā 2024. gadā, kad ar vilcieniem tika pārvadāti 19,4 milj. pasažieru. Sastādot nākamo gadu prognozi ir ņemta vērā šobrīd aktuālā AS “Pasažieru vilciens” pasažieru pārvadājumu prognoze (iestrādāta ar 2025. gada 11. novembrī ar Ministru kabineta rīkojumu Nr. 743 (prot. Nr. 47 29. §) apstiprinātajā Indikatīvajā dzelzceļa infrastruktūras attīstības plānā 2025.–2029. gadam), kur līdz 2034. gadam paredzēts palielināt pārvadāto pasažieru skaitu līdz 30 miljoniem, nodrošinot pakāpenisku ikgadēju pasažieru skaita pieaugumu. Prognozēs nav iestrādāti uz šī informatīvā ziņojuma izstrādes brīdi laikā vai apjomā nezināmi lielumi, kā, piemēram, pasažieru palielinājums Rīgas reģionā uz Vanšu tilta remontdarbu laiku.
Svarīgi atzīmēt, ka pēdējo gadu laikā ne tikai palielinājās dzelzceļa izmantojošo pasažieru skaits, bet tas gandrīz līdzsvarojās ar regulāro starppilsētu autobusu pārvadājumu izmantojošo pasažieru skaitu.
Shēma Nr.1
Avots: AS «LatRailNet» publikācija

Avots: AS «LatRailNet» publikācija

Mobilitātes veicināšanā LDz aktīvi sadarbojas ar pašvaldībām, kuru teritorijās atrodas pasažieru dzelzceļa stacijas vai pieturas punkti. Lai iedzīvotājiem būtu ērti nokļūt stacijā un pēc iespējas ērtāk izmantot vilcienu satiksmi savās ikdienas gaitās, LDz atbilstoši MK 2024. gada 19. novembra noteikumiem Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa "Veicināt ilgtspējīgu daudzveidu mobilitāti pilsētās" 2.3.1.2. pasākuma "Multimodāls sabiedriskā transporta tīkls" īstenošanas noteikumi” kā Sadarbības partneris nodrošinājis aktīvu līdzdarbību darbā ar pašvaldībām – projektu iesniedzējiem projekta “Stacija 2.0.” ietvaros. Projekta rezultātā līdz 2029.g. beigām plānots izveidot vismaz 25 modernus un pieejamus mobilitātes punktus transporta mezgliem pie dzelzceļa visā Latvijas teritorijā. LDz kā Sadarbības partneris projekta ietvaros paredz piekļuves nodrošināšanu savas zemes nodalījuma joslas vai ēku nekustamo īpašumu ietvaros - mobilitātes punktu ierīkošanai (uz patapinājuma vai apbūves tiesību līgumu pamata – atbilstoši pašvaldības paredzētajiem risinājumiem, esošajai situācijai stacijā – mobilitātes punktu izveidei – piem., ierīkojot velo novietnes, autostāvvietas, pielāgojot cita veida sabiedriskā transporta pienākšanas un atiešanas laikus vilcienu sarakstam. Sadarbībā ar pasažieru pārvadātāju AS “Pasažieru vilciens” pēdējos gados atsevišķos maršrutos ir izveidoti ekspresvilcienu maršruti. Plānojot pasažieru pārvadājumu līniju modernizācijas projektus, notiek aktīva sadarbība ar VSIA “Autotransporta direkcija”, pasažieru pārvadātāju AS “Pasažieru vilciens” un vietējām pašvaldībām, vērtējot esošo staciju un pieturas punktu funkcionalitāti, noslodzi un atrašanās vietu, kā arī nepieciešamību veidot jaunas stacijas un pieturas punktus.
Pieaugot pasažieru mobilitātei, jauno elektrovilcienu izmantošanai un ieviešanai ekspluatācijā, pasažieru skaita palielināšanās ir sagaidāma arī turpmākajos gados, vienlaicīgi palielinoties arī dzelzceļa tīkla noslodzei pasažieru pārvadājumiem. Kā rezultātā pasažieru pārvadājumi pēc 2026.gada augusta datiem veido jau ap 86% no visiem pārvadājumiem pa dzelzceļu (pēc  vilcienu kilometriem, vkm), salīdzinot ar iepriekšējā gada atbilstošā perioda 85%. Nākotnē sagaidāms pasažieru pārvadājumu pieaugums saistībā arī ar dzelzceļa maršrutu  uz Tallinu, Tartu un Viļņu paplašināšanos, kā arī ar jaunu bateriju vilcienu piegādi. Tas nozīmē būtiskas investīcijas dzelzceļa nepieciešamās pasažieru apkalpošanas infrastruktūras attīstībā – gan kontakttīklu uzturēšanā, gan BEMU vilcienu uzlādes punktu izbūvē.
Lai nodrošinātu ilgtspējīgu pasažieru pārvadājumu pakalpojumu attīstību un veicinātu to pieejamību, laika posmā līdz 2030. gadam LDz, Satiksmes ministrijas uzdevumā, paredz veikt investīcijas dzelzceļa infrastruktūras attīstības projektos, kas ir vērsti uz klientu ērtību uzlabošanu un dzelzceļa pieejamību visām sabiedrības grupām, vilcienu kustības ātruma palielināšanu, dzelzceļa drošības līmeņa paaugstināšanu, tā radītā kaitējuma videi samazināšanu u.c. mērķiem. Primārais šo investīciju mērķis ir Latvijas valsts iedzīvotāju vajadzību apmierināšana pēc pieejama sabiedriskā transporta.
Būtiskas investīcijas tiek veiktas un nākotnē plānotas ar ES fondu līdzfinansējumu, LDz realizējot virkni dzelzceļa infrastruktūras attīstības un pasažieru komforta un drošības uzlabošanai būtiskus projektus. 
Divi nozīmīgi 2014. - 2020. gada plānošanas perioda projekti tiek posmoti starp diviem ES fondu plānošanas periodiem, proti, 2014. - 2020. gada un 2021. - 2027. gada plānošanas periodiem un atbilstoši MK 2025. gada 7. oktobra noteikumu Nr. 598 “Eiropas Savienības kohēzijas politikas programmas 2021.– 2027. gadam 3.1. prioritātes "Ilgtspējīga TEN-T infrastruktūra" 3.1.1. specifiskā atbalsta mērķa "Attīstīt ilgtspējīgu, pret klimatu izturīgu, inteliģentu, drošu un vairākveidu TEN-T infrastruktūru" 3.1.1.1. pasākuma "Dzelzceļa infrastruktūras attīstība un energoefektivitātes uzlabošana sabiedriskajos pasažieru pārvadājumos" īstenošanas noteikumi” 4.punktam projektu īstenošanas termiņš ir līdz 2029. gada 31.decembrim.
· “Dzelzceļa infrastruktūras modernizācija vilcienu kustības ātruma paaugstināšanai, 2.posms”[footnoteRef:2] , projekta ietvaros paredzēts palielināt vilcienu kustības ātrumu līdz 140 km/h līniju posmos no Rīgas līdz Aizkrauklei un no Rīgas līdz Jelgavai, paaugstināt satiksmes drošības līmeni uz dzelzceļa pārbrauktuvēm, kā arī likvidēt vilcienu kustības ātrumu ierobežojošās vietas. Posmotā projekta kopējais finansējums ir 30,68 milj. euro (85% - Kohēzijas fonda finansējums, 15% - nacionālais līdzfinansējums no valsts budžeta līdzekļiem). Projektu plānots pabeigt 2026.gadā.  [2:  Šeit un turpmāk projektu nosaukumi norādīti atbilstoši to nosaukumiem CFLA KPVIS sistēmā reģistrētajiem. ] 

· “Dzelzceļa pasažieru infrastruktūras modernizācija, 2.posms”, projekta ietvaros paredzēts izbūvēt 45 stacijās paaugstinātās pasažieru platformas, paaugstinot pasažieru un vilcienu kustības drošību, pasažieru apkalpošanas kvalitāti un komfortu, kā arī samazināt ietekmi uz vidi. Kopējais finansējums ir 30,95 milj. euro (85 % - Kohēzijas fonda finansējums, 15% - nacionālais līdzfinansējums no valsts budžeta līdzekļiem):
· Rīga - Jelgava līnijā: Bieriņi/Bērnu slimnīca, Medemciems, BA Turība, Tīraine, Jaunolaine, Dalbe, Ozolnieki; 
· Rīga - Tukums II līnijā: Priedaine, Jaundubulti, Ķemeri, Smārde, Milzkalne, Tukums I, Tukums II, Bolderāja (jauna pietura), Iļģuciems (jauna pietura);  
· Rīga - Krustpils līnijā: Šķirotava, Gaisma, Dole, Ikšķile, Jaunogre, Ogre, Pārogre, Ciemupe, Ķegums, Lielvārde, Jumprava, Skrīveri; 
· Zemitāni - Skulte līnijā: Zemitāni, Brasa, Sarkandaugava, Mangaļi, Ziemeļblāzma, Vecdaugava, Vecāķi, Kalngale, Garciems, Garupe, Carnikava, Gauja, Lilaste, Pabaži, Saulkrasti, Ķīšupe, Zvejniekciems, Skulte, Dauderi (jauna pietura), Šmerlis (jauna pietura).
Projektā darbus visās stacijās (izņemot Rīga – Krustpils līnijā, kur darbus plānots pabeigt esošā plānošanas perioda ietvaros) plānots pabeigt 2026.gadā. 
Atbilstoši MK 2025. gada 7. oktobra noteikumu Nr. 598 “Eiropas Savienības kohēzijas politikas programmas 2021.–2027. gadam 3.1. prioritātes "Ilgtspējīga TEN-T infrastruktūra" 3.1.1. specifiskā atbalsta mērķa "Attīstīt ilgtspējīgu, pret klimatu izturīgu, inteliģentu, drošu un vairākveidu TEN-T infrastruktūru" 3.1.1.1. pasākuma "Dzelzceļa infrastruktūras attīstība un energoefektivitātes uzlabošana sabiedriskajos pasažieru pārvadājumos" īstenošanas noteikumi” 4.1punktam projektu īstenošanas termiņš ir līdz 2029. gada 31. decembrim:
· “Vilcienu kustības ātruma palielināšana Sloka – Tukums II”, projekta ietvaros plānots palielināt vilcienu kustības ātrumu līdz 140 km/h, veicot dzelzceļa infrastruktūras modernizāciju un izbūvi iecirkņos Sloka – Tukums II. Projekta īstenošanai 2021.– 2027. gada ES budžeta periodā plānots finansējums kopumā 40 milj. euro apmērā (85 % - Kohēzijas fonda finansējums, 15 % - nacionālais līdzfinansējums no valsts budžeta līdzekļiem).
· “Dzelzceļa pasažieru infrastruktūras modernizācija, 4.kārta”, projekta ietvaros plānots nodrošināt drošu, pieejamu un ērtu pasažieru infrastruktūru; izbūvēt paaugstinātās pasažieru platformas un uzstādīt nepieciešamo aprīkojumu (nojumes, soliņi, atkritumu urnas, apgaismojums) vismaz 20 stacijās un pieturas punktos. Projekta īstenošanai 2021.–2027. gada ES budžeta periodā plānots finansējums kopumā 50,66 milj. euro apmērā (85 % - Kohēzijas fonda finansējums 15 % - nacionālais līdzfinansējums no valsts budžeta līdzekļiem).
· “FRMCS A klases (Future Railway Mobile Communication System) radiosakaru sistēmas 1. kārtas ieviešana” projekta ietvaros plānots veikt 20 sakaru torņu izbūvi un radio sakaru sistēmas 1. kārtas apjoma nodrošināšanu. Projekta īstenošanai 2021.–2027.gada ES budžeta periodā plānots finansējums 28 milj. euro  apmērā (85 % - Kohēzijas fonda finansējums 15 % - nacionālais līdzfinansējums no valsts budžeta līdzekļiem).
Atbilstoši MK 2025. gada 7. oktobra noteikumu Nr. 599 “Eiropas Savienības kohēzijas politikas programmas 2021.–2027. gadam 3.1. prioritātes “Ilgtspējīga TEN-T infrastruktūra” 3.3.1. specifiskā atbalsta mērķa “Attīstīt noturīgu aizsardzības infrastruktūru, veicinot militāro mobilitāti Eiropas Savienībā” 3.3.1.1. pasākuma “Dzelzceļa infrastruktūras attīstība un energoefektivitātes uzlabošana sabiedriskajos pārvadājumos” īstenošanas noteikumi” 4.punktam projektu īstenošanas termiņš ir līdz 2029. gada 31. decembrim:
· "Rīgas dzelzceļa mezgla savienojošās infrastruktūras izveide ("Starptautiskā lidosta "Rīga" - "Rīgas Centrālā dzelzceļa stacija" - Aizkraukles virziens)", projekta ietvaros plānots izveidot savienojumu no RCS līdz RIX, izbūvējot jaunu  dzelzceļa savienojumu posmā RIX – Imanta, modernizējot posmus: Imanta – RCS un RCS – Aizkraukles virziens, kā arī izbūvējot RIX dzelzceļa stacijas termināli. Projekta kopējā summa paredzēta 264.18 milj. euro apmērā (85% - Kohēzijas fonda finansējums 224.6 milj. euro apmērā un 15% - nacionālais līdzfinansējums no valsts budžeta līdzekļiem 39.6 milj. euro apmērā). LDz atbilstoši noteikumu 9.punktam ir finansējuma saņēmējs projektā.

Atveseļošanas un noturības mehānisma (ANM) ietvaros atbilstoši MK 2023. gada 11. aprīļa noteikumu Nr. 190 “Eiropas Savienības Atveseļošanas un noturības mehānisma plāna 1. komponentes "Klimata pārmaiņas un vides ilgtspēja" 1.1. reformu un investīciju virziena "Emisiju samazināšana transporta sektorā" 1.1.1.r. reformas "Rīgas metropoles areāla transporta sistēmas zaļināšana" 1.1.1.1.i. investīcijas "Konkurētspējīgs dzelzceļa pasažieru transports kopējā Rīgas pilsētas sabiedriskā transporta sistēmā" īstenošanas noteikumi” īstenošana, kā ietvaros paredzēts uzlabot bezemisiju dzelzceļa infrastruktūru Rīgas mezglā un līnijā Rīga - Tukums, kā arī paplašināt elektrificēto zonu Zasulauks – Bolderāja, nomainot un izbūvējot kontakttīklu, tādējādi nodrošinot nākotnē migrāciju uz 25kV elektrifikācijas sistēmu. Projekta kopējais finansējums ir 72,7 milj. euro (100 % - ANM finansējums). Projektā noteiktais sasniedzamais uzraudzības rādītājs ir sasniegts un projekts tiek pabeigts 2026.gadā. 
Atbilstoši MK 2024. gada 9. janvāra noteikumu Nr.30 “Eiropas Savienības kohēzijas politikas programmas 2021.–2027. gadam 2.4.1. specifiskā atbalsta mērķa "Veicināt ilgtspējīgu multimodālu mobilitāti, veicinot elektrotransportlīdzekļu izmantošanu" 2.4.1.3. pasākuma "Bezemisiju (bateriju) vilcieni" īstenošanas noteikumi” 6.punktam projektu īstenošanas termiņš ir līdz 2029. gada 31. decembrim:
· [bookmark: _Hlk172631689]“Bateriju elektrovilcienu uzlādes infrastruktūras izveide”. Pieaugot pasažieru mobilitātei, jauno elektrovilcienu izmantošanai un ieviešanai ekspluatācijā (32 elektrovilcienu apjomā), turpmāka pasažieru skaita palielināšanās  sagaidāma arī tuvākajos gados, kas nosaka nepieciešamību arvien vairāk attīstīt modernu un ērtu dzelzceļa infrastruktūru pasažieriem. Tā nolūkā projekta ietvaros plānota BEMU uzlādes punktu izbūve. Projekta īstenošanai 2021.–2027. gada ES budžeta periodā plānots finansējums kopumā 12.38 milj. euro apmērā, (85% - Kohēzijas fonda finansējums 10.53 milj. euro apmērā un 15% - nacionālais līdzfinansējums no valsts budžeta līdzekļiem 1.86 milj. euro apmērā).

Eiropas infrastruktūras savienošanas instrumenta EISI (CEF) 11 ietvaros tiek  īstenots projekts “Digital Capacity Management Implementation” (2025 – 2029), ar ko plānots uzlabot dzelzceļa transporta vadības, plānošanas un jaudas pārvaldības procesus, nodrošinot to savietojamību ar Eiropas kopējo IT arhitektūru un veicināt pāreju uz vienotu Eiropas dzelzceļa tīklu. Projekta īstenošanas finansējums 5,96 milj. euro apmērā (50 % - EISI finansējums, 50 %  - līdzfinansējumu ir piesaistīts no valsts budžeta līdzekļiem, pamatojoties uz Ministru kabineta 2025.gada 14.oktobra sēdes protokolu Nr. 43 47. §).
Latvijas Sociālā klimata fonda plāna 2026.-2032. gadam ietvaros pozitīva Eiropas Komisijas lēmuma, saskaņojot Latvijas plānu, rezultātā plānots realizēt 2 projektus, kuros paredzēta sabiedriskā transporta izmantošanas paplašināšana, bezemisiju un zemu emisiju transportlīdzekļu izmantošanas veicināšana un aktīvās mobilitātes iespēju nodrošināšana mazaizsargātajām iedzīvotāju grupām:
· “Atbalsts bateriju elektrovilcieniem”, projekta ietvaros plānota uzlādes staciju izveide bateriju elektrovilcieniem. Projekta īstenošanai paredzēts finansējums 24,82 milj. euro  apmērā (75% - Sociālā klimata fonda finansējums, 25% - nacionālais līdzfinansējums plānots no valsts budžeta līdzekļiem).
· “Segto velo novietņu izveide”, projekta ietvaros reģionos ar paaugstinātu transporta nabadzības indeksu mikromibilitātes mērķu sasniegšanai un nolūkā veicināt iedzīvotāju paradumu maiņu ikdienā izmantot dzelzceļa satiksmi plānota segto velo vietņu izveide. Projekta īstenošanai paredzēts finansējums 1,53 milj. euro  apmērā (75% - Sociālā klimata fonda finansējums, 25 % - nacionālais līdzfinansējums plānots no valsts budžeta līdzekļiem).
Ziņojumā norādītajos ES fondu projektos (izņemot Latvijas Sociālā klimata fonda plāna ietvaros plānotos projektus, par kuriem vēl nav izstrādāts nacionālais horizontālais ieviešanas regulējums), nacionālais līdzfinansējums (KF – 15% apmērā) tiek nodrošināts un segts ar valsts budžeta līdzekļiem. Visi šobrīd LDz īstenotie publiski līdzfinansētie ES projekti vērsti uz pasažieru pārvadājumu infrastruktūras atjaunošanu un modernizāciju, tādējādi sasaistot tos ar valsts noteiktās funkcijas nodrošināšanu.  

Papildus augstākminētajiem projektiem LDz atbilstoši Vidēja termiņa investīciju plānam (apstiprināts ar LDz Padomes 2026. gada 13.augusta lēmumu Nr. PA1.2./17-13) paredzējusi laikā no 2026. gada līdz 2030. gadam veikt pašu investīcijas kopsummā par 146,0 milj. euro šādos virzienos:  
· sliežu ceļu un ar tiem saistītās infrastruktūras atjaunošanā atbilstoši noteiktajiem tehniskajiem un drošības parametriem;
· dzelzceļa drošība sistēmās;
· saimnieciskajā darbībā izmantojamo iekārtu kapitālajā remontā un modernizācijā, tehnikas iegādē;
· signalizācijas un kustības vadības sistēmu atjaunošanā;
· informācijas tehnoloģiju risinājumos, ar mērķi uzlabot darba procesus, nodrošinot augstāku iecirkņu apkalpošanas tehnoloģiju, sistēmu centralizāciju, operatīvu datu saņemšanu un apmaiņu;
· nekustamā īpašuma objektos, veicinot to energoefektivitāti un samazinot LDz darbības ietekmi uz vidi. 
Ņemot vērā būtisku papildus negatīvu ietekmi, ko šāda investīciju plāna pilna realizācija potenciāli atstāj uz vispārējā valdības budžeta bilanci, precizētajā Anketā ietvertie aprēķini balstās uz būtiski samazinātu pašu investīciju apjomu 102,4 milj. euro apjomā piecu gadu nogrieznī. Samazinātajā apjomā tiek ietvertas gan investīcijas IT sistēmu aizstāšanai, gan investīcijas pasažieru infrastruktūras atjaunošanā.
Precizētā LDz ietekme uz vispārējā valdības budžeta bilanci 2027. gadā ir 30,8 milj. euro (negatīvā ietekme) un 2028. gadā – 35,9 milj. euro (negatīvā ietekme), tā abos gados vairākkārtēji  pārsniedz ar likuma “Par valsts budžetu 2026. gadam un budžeta ietvaru 2026., 2027. un 2028.gadam” 17. pantā noteikto 5 000 000 euro robežu. Likuma “Par valsts budžetu 2026. gadam un budžeta ietvaru 2026., 2027. un 2028. gadam” 17. pants pieļauj, ka vispārējās valdības sektorā klasificētā komercsabiedrība pārsniedz šo robežu, ja ir saņemta MK piekrišana.
Šāda nosacījuma mērķis ir izvērtēt pārsnieguma nepieciešamību un būtiskumu kontekstā ar citiem valsts budžeta prioritārajiem pasākumiem, jo vispārējās valdības sektorā klasificētas komercsabiedrības negatīvā ietekme uz vispārējās valdības budžeta bilanci tieši ietekmē fiskālās telpas apjomu.
Saskaņā ar augstāk ziņojumā sniegto informāciju pārsniegums ir radies pamatā no tā, ka:
1) būtiski mainījusies dzelzceļa pārvadājumu struktūra, kurā līdz 2020. gadam dominēja kravu pārvadājumi. Kopš 2020. gada šī situācija ir mainījusies un 2020. gadā pasažieru pārvadājumu daļa vilcienu kilometru izteiksmē sasniedza 58%, bet 2025. gadā jau 85% no kopējiem vilcienu kilometru rādītājiem dzelzceļa tīklā, attiecīgi kravu pārvadājumiem šajā periodā tika izmantoti 15% no kopējās tīkla izmantošanas intensitātes. Lai gan tiek piesaistītas jaunas kravu grupas, tomēr pilnībā kompensēt straujo kravu kritumu nav iespējams. 
Valsts publiskās lietošanas dzelzceļa infrastruktūras intensīvāka izmantošana pasažieru pārvadājumiem tendence nākotnē tikai pastiprināsies, kā rezultātā rodas nepieciešamība pēc valsts budžeta līdzekļu finansējuma palielināšanas, lai segtu ar pasažieru pārvadājumiem saistītās papildus publiskās lietošanas dzelzceļa infrastruktūras uzturēšanas un atjaunošanas izmaksas (papildus pasažieru pārvadājumu intensitāte nozīmē, piemēram, biežākus uzturēšanas darbus, papildus darbus pie pasažieru infrastruktūras labiekārtošanas, kā arī paātrinātu infrastruktūras nolietošanos un citus papildus izdevumus).
2025. gadā LDz piešķirtās dotācijas sabiedriskā transporta pakalpojumu valsts pasūtījuma nodrošināšanai pasažieru pārvadājumos izmantojamās dzelzceļa infrastruktūras uzturēšanas un atjaunošanas izmaksu segšanai bija par 15,29 milj. euro mazākas nekā nepieciešamais finansējums, kas nav iekļauts infrastruktūras maksās, tādēļ šie izdevumi veido lielāko daļu no finanšu līdzsvara maksājuma un turpmākajos gados plānota pasažieru infrastruktūras izdevumu daļas pieaugums kopējās izmaksās, plānojot lielākas nepieciešamās valsts dotācijas dzelzceļa infrastruktūras pārvaldītāja finanšu līdzsvara nodrošināšanai. Iztrūkums veidojas atbilstoši ES regulējumam maksas pasažieru pārvadātājam noteikšanai tikai tiešo izmaksu apmērā, līdz ar to pieaugot pasažieru pārvadājumu apjomam saņemto maksājumu deficīts un nepieciešamais dotācijas sabiedriskā transporta pakalpojumu valsts pasūtījuma pārvadājumos apmērs tikai pieaug, ko pie salīdzinoši liela kravu pārvadājuma apjoma, kas turpina samazināties, iespējams daļēji kompensēt no šī pārvadājuma segmenta gūtās peļņas, kur pārvadātājs sedz ne tikai tiešās izmaksas, bet arī piemēroto uzcenojumu. Ņemot vērā Satiksmes ministrijas budžeta apakšprogrammā 31.04.00 “Finansējums dzelzceļa publiskai infrastruktūrai” šobrīd paredzēto finansējumu 64 257 527 euro apmērā 2026. gadam un turpmāk ik gadu, un, ņemot vērā, ka šī brīža situācijā valsts budžeta finansiālās iespējas ir ierobežotas, arī nākamajos gados šis jautājums risināms LDz finanšu līdzsvara maksājumu ietvaros. Alternatīvi, iespējams pārskatīt biļetes cenu pasažieru pārvadājumiem ar vilcieniem, kas iespējami ļautu samazināt AS “Pasažieru vilciens” no 31.04.00 programmas piešķiramo finansējumu, attiecīgi palielinot LDz no šīs programmas piešķiramo finansējuma daļu.
Kopš 2020. gada, kā minēts augstāk, LDz koncerna ietvaros tika veikti mērķtiecīgi pasākumi izmaksu samazināšanai un produktivitātes celšanai, pārskatot darbības tehnoloģiskos procesus un samazinot darbinieku skaitu, un tagad ir sasniegts līmenis, kad iespējas būtiski samazināt infrastruktūras uzturēšanas izmaksas nākotnē pastāv, vienīgi, pārskatot un samazinot LDz pārvaldībā esošās dzelzceļa infrastruktūras kvantitātes un kvalitātes prasības, tostarp izrietošas no tehniskajām un drošības prasībām. Faktiski tas nozīmētu ilgtermiņa nozares transporta politikas plānošanas dokumentos apstiprināt minimāli nepieciešamos dzelzceļa transporta sistēmas darbības un attīstības mērķus, koriģējot valsts apstiprinātās transporta nozares attīstības vadlīnijas, attīstot uz komercdarbības pamatprincipiem un peļņas gūšanu balstītus dzelzceļa pārvadājumus un infrastruktūras izmantošanas pakalpojumus, slēdzot atsevišķus dzelzceļa iecirkņus un/vai ierobežojot dzelzceļa infrastruktūras pieejamību, kas ir pretrunā ar ES un Latvijas politiku transporta jomā. 
Jāņem vērā, ka dzelzceļa sistēma ir vienota un savstarpēji saistīta infrastruktūras, pārvadājumu un pakalpojumu sistēma, tādēļ atsevišķu infrastruktūras elementu, iecirkņu vai līniju uzturēšanas prasību samazināšana, infrastruktūras pieejamības ierobežošana vai atsevišķu iecirkņu slēgšana nav vērtējama atrauti no kopējās dzelzceļa tīkla darbības. Līdz ar to jebkādu pasākumu, kas saistīti ar infrastruktūras kvantitātes un kvalitātes prasību pārskatīšanu, finansiālā ietekme un īstenošanas iespējas ir izvērtējamas kompleksi, ņemot vērā to ietekmi uz visa dzelzceļa tīkla funkcionalitāti, sabiedriskā transporta pakalpojumu pieejamību, kravu pārvadājumu iespējām, militāro mobilitāti, valsts drošības interesēm un ilgtermiņa nozares attīstības mērķiem. Vienlaikus infrastruktūras optimizācijas pasākumi ir skatāmi kopsakarā ar Valsts publiskās lietošanas dzelzceļa infrastruktūras pārvaldītāja – VAS “Latvijas dzelzceļš” Ieņēmumu palielināšanas plānu (26-TA-1733), kas vienotajā tiesību aktu projektu izstrādes un saskaņošanas portālā (TAP) atrodas saskaņošanas procesā.
2) Papildus sarežģītai finansiālai situācijai, LDz ir pienākums veikt būtiskas investīcijas pasažieru infrastruktūras uzlabošanā tajos dzelzceļa posmos, kur tam nav pieejams ES līdzfinansējums.

Papildus svarīgi atzīmēt, ka LDz ir publiskās lietošanas dzelzceļa infrastruktūras pārvaldītājs. Publiskās lietošanas dzelzceļa infrastruktūru uz vienlīdzīgiem un nediskriminējošiem noteikumiem var izmantot visi pārvadātāji, par maksu, kas tiek noteikta atbilstoši ES regulējumam. Tādējādi publisko līdzekļu piešķīrums nav kvalificējams kā komercdarbības atbalsts.


Turpmākā rīcība

Pamatojoties uz likuma “Par valsts budžetu 2026. gadam un budžeta ietvaru 2026., 2027. un 2028. gadam” 17. pantā ietvertā regulējuma prasībām un šī ziņojuma iepriekšējā sadaļā sniegto informāciju, apstiprināšanai MK sēdē tiek virzīti priekšlikumi:
1. Pieņemt zināšanai iesniegto informatīvo ziņojumu.
2. Pieņemt zināšanai, ka LDz precizētā ietekme uz vispārējās valdības budžeta bilanci 2026. gadā ir 172 945 euro (pozitīva), 2027. gadā - 30 813 113 euro (negatīva), 2028. gadā - 35 910 780 euro (negatīva), 2029. gadā - 37 774 516 euro (negatīva) un 2030. gadā - 37 221 599 euro (negatīva). 
3. Finanšu ministrijai, izstrādājot likumprojektu “Par valsts budžetu 2027. gadam un budžeta ietvaru 2027., 2028., 2029. un 2030. gadam”, ņemt vērā šā MK protokollēmuma 2. punktā noteikto LDz precizēto ietekmi uz vispārējās valdības budžeta bilanci.

    Satiksmes ministra p.i. veselības ministrs                                 H.Abu Meri




K.Grīnvalde, 67028373
kristine.grinvalde@sam.gov.lv

